32006R0018
L 004/3
JURNALUL OFÍCIAL AL UNIUNII EUROPENE
REGULAMENTUL (CE) NR. 18/2006 AL COMISIEI
din 6 ianuarie 2006
de modificare a anexei II la Regulamentul (CE) nr. 998/2003 al Parlamentului European și al Consiliului cu privire la lista țărilor și teritoriilor
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 998/2003 al Parlamentului European și al Consiliului din 26 mai 2003 privind condițiile de sănătate animală aplicabile circulației necomerciale a animalelor de companie și de modificare a Directivei 92/65/CEE a Consiliului (1), în special articolele 10 și 21,
întrucât:
(1)
Regulamentul (CE) nr. 998/2003 stabilește lista țărilor terțe și a teritoriilor din care poate fi autorizată circulația animalelor de companie spre Comunitate, cu condiția îndeplinirii anumitor cerințe.
(2)
O listă provizorie a țărilor terțe a fost stabilită de Regulamentul (CE) nr. 998/2003, astfel cum a fost modificat ultima dată prin Regulamentul (CE) nr. 1193/2005. Această listă cuprinde țările și teritoriile indemne de rabie și țările pentru care s-a estimat că riscul de introducere a rabiei în Comunitate ca urmare a circulației din teritoriul acestora nu este mai ridicat decât riscul asociat circulației între statele membre.
(3)
Din informațiile comunicate de Belarus, Mexic, România și Trinidad-Tobago, rezultă că riscul de introducere a rabiei în Comunitate ca urmare a circulației animalelor de companie din aceste țări nu este mai ridicat decât riscul asociat circulației între statele membre sau din țările terțe deja înscrise pe lista din Regulamentul (CE) nr. 998/2003. Prin urmare, aceste țări terțe ar trebui incluse pe lista țărilor și teritoriilor prevăzute de Regulamentul (CE) nr. 998/2003.
(4)
Dat fiind faptul că Guam este un teritoriu al Statelor Unite ale Americii, este preferabil să se precizeze că această insulă face parte integrantă din Statele Unite ale Americii pentru a evita orice confuzie.
(5)
Din motive de claritate, lista țărilor și teritoriilor prevăzute de Regulamentul (CE) nr. 998/2003 ar trebui înlocuită în totalitate.
(6)
Prin urmare, Regulamentul (CE) nr. 998/2003 ar trebui modificat în consecință.
(7)
Măsurile prevăzute de prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Anexa II la Regulamentul (CE) nr. 998/2003 se înlocuiește cu textul anexei la prezentul regulament.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 ianuarie 2006.